འཕོ་འགྱུར་རྒོད་པའི་དུས་རབས་ཤིག་གི་ནང་དུ་སྐྱེ་སྟོབས་ཀྱི་དཔལ་འབར་དགོས་ན།གསར་གཏོད་ནི་མེད་དུ་མི་རུང་བ་ཞིག་རེད།དབྱིན་ཇི་བ་དག་གིས་དབྱིན་སྐད་ལ་སྐྱེ་སྟོབས་ཀྱི་དཔལ་འབར་དུ་འཇུག་མཁན་ནི་རྩོམ་མཁན་ཆེན་མོ་ཧྲ་ཁེ་ཕེ་འར་ཡིན་པར་བཤད་པ་རེད།དེ་ཡང་ལོ་ངོ་བརྒྱ་ཕྲག་དུ་མའི་ཡར་སྔོན་དུ་དབྱིན་སྐད་ནི་དབྱིན་ཇིའི་དམའ་རིམ་སྤྱི་ཚོགས་ཀྱི་ཕལ་སྐད་ཅིག་ཡིན་པ་དང་།ཁོ་ཚོའི་མཐོ་རིམ་སྤྱི་ཚོགས་སུ་ཧྥ་རན་སུའི་སྐད་ཆར་ཨ་གསར་བྱེད་ཀྱིན་ཡོད།སྐབས་དེར་དབྱིན་སྐད་འཆད་པ་ནི་ངོ་གནོང་བ་ཞིག་གམ་ཆུ་ཚད་མེད་པ་ལྟ་བུ་ཞིག་ཏུ་ཆགས་ཡོད་པ་རེད།ཡིན་ནའང་རྩོམ་མཁན་ཆེན་མོ་ཧྲ་ཁེ་ཕེར་ནི་དབྱིན་སྐད་ལས་གཞན་མི་ཤེས་པའི་དབྱིན་ཇིའི་དམའ་རིམ་སྤྱི་ཚོགས་ཀྱི་མི་ཞིག་རེད།ཁོས་དབྱིན་སྐད་ཀྱི་ལམ་ནས་གསར་རྩོམ་གནང་བ་ལས་སྐད་རིགས་གཞན་གྱི་སྟེང་ནས་གསར་རྩོམ་གནང་མི་ནུས།ལོ་ཟླ་ཡུན་གྱིས་འདས་པ་དང་ལྷན་དུ་ཁོང་གི་བརྩམས་ཆོས་དག་ལ་སྤྱི་ཚོགས་ཧྲིལ་བོ་ནས་དགའ་བསུ་ཆེན་པོ་ཐོབ་པས།མཐོ་རིམ་སྤྱི་ཚོགས་ནས་ཀྱང་ཁོང་གིས་བརྩམས་གནང་མཛད་པའི་ཟློས་གར་ལ་རོལ་རྒྱུ་ནི་དུས་རྒྱུན་གྱི་འཚོ་བ་དང་ཁོང་གི་སྐད་ཆའི་སྒྱུ་རྩལ་གླེང་རྒྱུ་ནི་ཉིན་རྒྱུན་གྱི་ཁ་བརྡ་རུ་ཆགས་པ་རེད།དེ་བས་ཧྲ་ཁེ་ཕེར་གྱིས་སྐད་རིགས་ཤིག་གི་ཚེ་སྲོག་ལ་ཡང་བསྐྱར་གསོན་ཤུགས་གནང་ཐུབ་པ་བྱུང་།